Στη σύλληψη ενός φωτορεπόρτερ προχώρησε η αστυνομία κατά την επιχείρηση της, το πρωί της Δευτέρας, σε κτίριο που τελούσε υπό κατάληψη στα Εξάρχεια.

Ο φωτορεπόρτερ, Αλέξανδρος Σταματίου, βρισκόταν στο κτήριο του 5ου Λυκείου στην οδό Μερλιέ και Πρασσά,προκειμένου να καλύψει δημοσιογραφικά ενδεχόμενη εκκένωση της κατάληψης.

Ο φωτορεπόρτερ παραπέμφθηκε στο αυτόφωρο με την κατηγορία «διατάραξη οικιακής ειρήνης».

Την είδηση έκανε γνωστή και μέσω του προσωπικού του λογαριασμό στο Facebook, ο πρώην πρόεδρος της Ένωσης Φωτορεπόρτερ Ελλάδας, Μαριος Λώλος.

Η Κίνηση Ενωμένοι ενάντια Στο Ρατσισμό και τη Φασιστική Απειλή (ΚΕΕΡΦΑ) από πλευράς της καταγγέλλει το περιστατικό επισημαίνοντας ότι με τη νέα «ρατσιστική επιχείρηση – σκούπα» της αστυνομίας, όπως τη χαρακτηρίζει, η αστυνομία «προωθεί και τη φίμωση της ενημέρωσης» και «επιχειρεί να συγκαλύψει τις ρατσιστικές αθλιότητες, με το κυνηγητό των μωρομάνων και των παιδιών τους αλλά και το μάντρωμα τους σε στρατόπεδα-γκέτο έξω από τις πόλεις».